IP บวกกว่า 5% โบรกฯเชียร์ “ซื้อ” เป้า 15.30 บ. มองกำไรไตรมาส 4 โตกระฉูด 55% แตะ 150 ลบ.
IP บวกกว่า 5% โบรกฯเชียร์ “ซื้อ” เป้า 15.30 บ. มองกำไรไตรมาส 4 โตกระฉูด 55% แตะ 150 ลบ.
3 ธ.ค. 2563

ผู้สื่อข่าวรายงานว่า ราคาหุ้นบริษัท อินเตอร์ ฟาร์มา จำกัด (มหาชน) หรือ IP ณ เวลา 14.59 น. อยู่ที่ระดับ 13.80 บาท บวก 0.70 บาท หรือ 5.34% สูงสุดที่ระดับ 13.90 บาท ต่ำสุดที่ระดับ 13.40 บาท ด้วยมูลค่าการซื้อขาย 54.45 ล้านบาท

ด้าน บล.ทรีนีตี้ แนะนำ “ซื้อ” ราคาเป้าหมาย 15.30 บาท/หุ้น โดยมองรายได้และกำไรสุทธิไตรมาส 4/2563 ที่ราว 150 ล้านบาท (+37.6% จากไตรมาสก่อน, +54.9% จากปีก่อน) และ 26 ล้านบาท (+37.3% จากไตรมาสก่อน, +110.2% จากปีก่อน) ตามลำดับ เป็นจุดสูงสุดใหม่ คาดมาจากธุรกิจเดิมเป็นหลัก โดยเฉพาะกลุ่มผลิตภัณฑ์รักษาสุขภาพและชะลอวัย จากความตระหนักถึงสุขภาพ ช่วงฤดูกาล ประกอบกับมีมาตรการของภาครัฐช่วยหนุนการจับจ่าย
ขณะที่ในปี 2564 คาดรายได้และกำไรสุทธิที่ 729 ล้านบาท (+59.5% จากปีก่อน) และ 127 ล้านบาท (+67.2% จากปีก่อน) ปัจจัยหนุนจากผลิตภัณฑ์ของบริษัทเป็นกลุ่มที่ช่วยรักษาสุขภาพทั้งคนและสัตว์เลี้ยงซึ่งกำลังอยู่ในกระแส โดยเฉพาะจากวิกฤตโควิด-19 ที่ทำให้ผู้บริโภคตระหนักถึงสุขภาพมากขึ้น
ประกอบกับการเข้ามาของโมเดิร์น ฟาร์มา (จากข่าวแจ้งตลาด เรื่องการเข้าซื้อ บริษัท โมเดิร์น ฟาร์มา จำกัด ซึ่งเป็นธุรกิจผลิตยา ซึ่งเป็นธุรกิจต้นน้ำ เมื่อวันที่ 20 ก.ค. 2563 และ 27 ต.ค. 2563) ที่ผู้บริหารคาดว่าจะช่วยหนุนรายได้ราว 200 ล้านบาทต่อปี
ดังนั้นคงคำแนะนำ “ซื้อ” ราคาเป้าหมาย 15.30 บาทต่อหุ้น อ้างอิงการเฉลี่ยราคา 2 วิธี ได้แก่ วิธี DCF ราคา 15.40 บาทต่อหุ้น และวิธี P/E Ratio 25 เท่า ที่ราคา 15.40 บาทต่อหุ้น ซึ่งเป็นระดับที่ใกล้เคียงกับบริษัทที่ประกอบธุรกิจเดียวกันในตลาด และยังเป็นหุ้น Undervalued ระดับ PEG ratio ต่ำเพียง 0.4 เท่า ณ ราคาปัจจุบันมี Upside ราว 28.4%